b'\n_START_ARTICLE_\nNudler\n_START_PARAGRAPH_\nNudler (entall: nudel; fra lat: nodus = knute via tysk: Nudel) er en samlebetegnelse p\xc3\xa5 usyret deig i ulike former, gjerne kokt i v\xc3\xa6sker._NEWLINE_Pasta er muligens den nudel-varianten som er mest brukt i Norge, mens nudelretter er sv\xc3\xa6rt utbredt ogs\xc3\xa5 i Kina, Japan, Korea, Indonesia, Tyskland og mange andre land. Italiensk pasta lages av hvete, men risnudler, bokhvetenudler, eiken\xc3\xb8ttnudler, potetmelsnudler, kikertenudler og b\xc3\xb8nnenudler er utbredt i Asia. Eggenudler er tilsatt egg for \xc3\xa5 gi en rikere smak, og fordi de er lettere \xc3\xa5 bake ut.\n_START_SECTION_\nAsiatiske nudler\n_START_PARAGRAPH_\nAsiatiske nudler er tynne pastatr\xc3\xa5der, som kan selges enten t\xc3\xb8rre eller ferske. Fordi de er tynne, har de mye kortere koketid enn f.eks. spaghetti. Typisk koketid er 2-3 minutter. _NEWLINE_Cu mian er en tykk type kinesiske nudler som er s\xc3\xa6rlig utbredt i det nordlige Kina. Chow mein er en amerikansk nudelrett som har kommet tilbake til Kina._NEWLINE_B\xc3\xa5de kineserne, araberne og italienerne hevder at de var de f\xc3\xb8rste som oppfant tr\xc3\xa5dlignende mat. De f\xc3\xb8rste skrevne beskrivelsene av nudler er fra Han-dynastiet mellom \xc3\xa5r 25 og 220 e.Kr. I oktober 2005 ble de eldste nudlene som er oppdaget til n\xc3\xa5 funnet p\xc3\xa5 den arkeologiske utgravingen av landsbyen Lajia, som var en del av Qijiakulturen, ved Den gule flod i Qinghai-provinsen i Folkerepublikken Kina. De var trolig lagd av hirse.\n_START_SECTION_\nSp\xc3\xa4tzle\n_START_PARAGRAPH_\nI S\xc3\xb8r-Tyskland h\xc3\xb8rer nudler i ulike former gjerne med p\xc3\xa5 middagstallerkenen i stedet for poteter. I S\xc3\xb8rvest-Tyskland rives nudeldeig i stimler p\xc3\xa5 rivjern over kokende vann, og dette kalles Sp\xc3\xa4tzle. En popul\xc3\xa6r variant er K\xc3\xa4sesp\xc3\xa4tzle, som er tilsatt ost. Maultaschen er en stor ravioli, gjerne fylt med kj\xc3\xb8tt og servert i kraft.'